יממה אחת בלבד לאחר שריאל מדריד זכתה באליפות העולם לקבוצות, ברצלונה שלחה את האיתות שלה לקראת הקלאסיקו שייערך בשבת הקרובה (שידור ישיר בערוץ ONE ב-14:00) כשהביסה הערב (ראשון) 0:4 את דפורטיבו לה קורוניה, במשחק אותו מוליכת הטבלה הייתה יכולה לסיים עם עוד מספר כדורים ברשת. המשחק, כמו כל משחקי הליגה הספרדית, שודר בערוץ ONE למנויי yes ,HOT וסלקום TV. (בפרטנר tv – לא משודר).
בעקבות ניצחון הליגה השני ברציפות, שחקניו של ארנסטו ואלוורדה העלו את מאזנם בראש הטבלה ל-42 נקודות ופתחו פער של 11 נקודות מהיריבה בלבן (משחק חסר), שתארח אותה במחזור הבא לקרב הענקים בסנטיאגו ברנבאו. למרות החגיגה הגדולה, החדשות הרעות הגיעו מכיוונו של פאקו אלקאסר, שנפצע בדקות הפתיחה והוחלף על ידי אלייש וידאל (24). לאחר שעבר בדיקות, התברר שהחלוץ ייעדר לכשלושה שבועות ובעקבות כך יחמיץ את המפגש מול זינדין זידאן ושחקניו. בצד השני, האורחת חזרה להפסיד אחרי הניצחון על לגאנס ונותרה במקום ה-17 עם 15 נקודות.
כבר מהפתיחה הרבתה בארסה לייצר מצבים ובדקה ה-29 היה זה לואיס סוארס שפרץ את הסכר. פאוליניו כבש את השני בדקה ה-41 ולמעשה גמר את הסיפור, לפני שהמארחת נשדדה פעם נוספת, לאחר שבעיטת ראבונה של סוארס נהדפה אחרי שחצתה את הקו (45), אך בדיוק כמו במקרה של ליאו מסי במסטאייה, השער לא אושר על ידי השופט.
ב-45 הדקות הנוספות החגיגה של הבלאוגרנה נמשכה כשסוארס (47) ופאוליניו (75) השלימו צמדים, אך מי שנותר מתוסכל בסיום היה דווקא ליאו מסי. הארגנטינאי בישל את השער הראשון במשחק, אבל יחד עם זאת ראה שלושה ניסיונות שלו פוגשים את הקורה ואת המשקוף ובנוסף גם החמיץ פנדל מול רובן בדקה ה-70. בסיום, 0:4 קליל למארחת שנראית מוכנה לחלוטין לקראת הרגע הגדול ביום שבת.
השופט מתאו לאוס הוציא את ההתמודדות בקאמפ נואו לדרכה.
דקה 3: המאחרת הגיעה להזדמנות ענקית אך ליאו מסי רשם החמצה לא אופיינית. הארגנטינאי נותר לגמרי לבדו במרכז הרחבה ומכ-8 מטרים מול הרשת החשופה, שלח את הכדור גבוה מעל השער.
דקה 14: הפעם מסי מצא את המסגרת אבל נתקל ברובן. ג’ורדי אלבה מצא את הפרעוש על סף הכניסה לרחבה והאחרון המשיך בנגיעה עם רגל שמאל, אך ראה את שוער האורחת יורד טוב וקולט את הכדור בשתי ידיו.
דקה 24: ארנסטו ואלוורדה איבד את פאקו אלקאסר שנפצע ולא יכול היה להמשיך. אלייש וידאל הוקם מהספסל ונכנס במקומו של החלוץ בחילוף כפוי מוקדם.
דקה 27: רובן גבר על מסי פעם נוספת. מספר 10 קיבל את הכדור על יד הכניסה לרחבה, חתך פנימה וחיפש את הפינה הרחוקה, אבל ראה את השוער הודף מצוין את הבעיטה החזקה שלו.
דקה 29, ברצלונה עלתה ל-0:1: אחרי מספר הצלות גדולות, רובן לא היה יכול לעזור יותר להגנה שלו. מסי שבר את קו הנבדל בצורה מושלמת והיה צריך לכבוש בקלות, אבל הארגנטינאי העדיף לפרגן לחבר סוארס וסידר לו את אחד השערים הקלים שכבש בקריירה.
דקה 37: סוארס ומסי כמעט והחליפו תפקידים כשהארגנטינאי הוביל מתפרצת ומצא את החלוץ בתוך הרחבה. האורוגוואי יכול היה לחפש את השער אבל העביר מסירה חכמה אחורה, אותה המשיך מסי עם בעיטה חזקה שננעצה במשקוף של רובן ולאחר מכן הורחקה על ידי ההגנה הלבנה.
דקה 41, ברצלונה עלתה ל-0:2: מסי המשיך להיות חסר מזל אבל ראה את החברים ממשיכים לחגוג. מספר 10 מצא את המסגרת של רובן בפעם השנייה בתוך ארבע דקות עם בעיטה חזקה מתוך הרחבה לקורה, אבל ראה את פאוליניו מתקן ודוחק את הריבאונד פנימה מקרוב.
דקה 45: רגע של מחלוקת. בתום דאבל פס עם מסי, סוארס נעצר על ידי רובן מקרוב וניסה להבקיע את הכדור החוזר בעזרת ראבונה ממטר בודד. השוער הצליח לעצור פעם נוספת ולמרות שככל הנראה עשה זאת לאחר שהכדור עבר את הקו, לאוס הורה לשחקנים להמשיך ולא אישר את השער.
דקה 47, ברצלונה עלתה ל-0:3: מוליכת הטבלה יצאה להתקפת מעבר מהירה בסיומה העביר סרג’י רוברטו כדור רוחב מושלם לכיוונו של סוארס, שכבש את השני שלו בקלילות מול הרשת החשופה.
דקה 55: האורחת הייתה קרובה לשער ניחומים. קרלס חיל חתך לאמצע מכיוון האגף הימני ושלח בעיטה חזקה שמצאה רק את הרשת החיצונית של טר שטגן.
דקה 67: מסי רשם פגישה שלישית במשחק עם מסגרת השער. המאחרת זכתה לכדור חופשי מכ-25 מטר מהשער, אותו הארגנטינאי סובב באומנות היישר לקורה השמאלית של רובן.
דקה 68: סוארס היה חייב להשלים שלושער לאחר שהגיע למצב של אחד על אחד מול רובן, אך במקום לגלגל פנימה בקלות הוא ניסה לחלוף על פני השוער שהצליח להוציא את הכדור מתוך הרגליים שלו.
דקה 70, ברצלונה החמיצה פנדל: סוארס הוכשל בתוך הרחבה ולאח שלאוס הצביע על הנקודה הלבנה מסי ניגש לכדור כדי לכבוש את ה-15 שלו העונה בליגה. הפרעוש בעט בחצי גובה לפינה השמאלית, שם חיכה רובן שהימר נפלא והדף את הכדור.
דקה 75, ברצלונה עלתה ל-0:4: פאוליניו הצטרף לסוארס עם צמד משלו. אלבה רשם החמצה ענקית לאחר שניסיון שלו מקרוב פגש את הקורה, אך הקשר הברזילאי היה במקום הנכון בזמן הנכון כדי לכבוש עם העתק מושלם לשער הראשון שלו.
דקה 84: קורה חמישית במשחק למארחת. סוארס שוב היה קרוב לשלושער, אבל בעיטה שלו מכ-6 מטרים לפינה הקרובה, פגשה גם היא את העמוד.
ברצלונה: מארק אנדרה טר שטגן, סרג’י רוברטו, ג’רארד פיקה, תומאס ורמאלן, ג’ורדי אלבה (לוקה דין, 81), פאוליניו, איבן ראקיטיץ’, אנדרס אינייסטה (אנדרה גומש, 56), ליאו מסי, פאקו אלקאסר (אלייש וידאל, 24) ולואיס סוארס.
לה קורוניה: רובן, חואנפראן, סידני, פביאן שאר, פרננדו נבארו, גילרמה (פדריקו ואלוורדה, 62), סלסו בורחס, קרלס חיל (בורחה ואלה, 84), אמרה צ’ולאק (זקאריה בקאלי, 62), אדריאן ולוקאס פרס.